**Toamna tainicului preț**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toamnă sângerie-n clipe de apus,

Cine-ți șterge ție lacrima din zile

Ce-ți înfrigurează tot ce nu ai spus

Și-ți prefac obrajii-n roșul din argile?

Care cer îți șterge norii de pe frunte

Și îți amintește ploile ce-ai scris

Peste munți ce-și poartă pletele cărunte

Înspre veșnicia ce li s-a deschis?

Ai venit în zorii ce priveau cum vara

Își târăște pașii ultimului cânt

Înspre orizonturi care-i duc povara

Zilei de pe urmă, cu al ei frământ.

Lacrimile tale i-au udat plecarea,

Dar, cu mâini de vânturi și cu gânduri reci,

I-ai luat puterea și apăsătoarea

Grijă pentru roade-n care azi petreci.

Va veni și rândul zilelor de toamnă

Să se piardă-n clipa când un alt drumeț

Va aduce gerul care te îndeamnă

Să-nțelegi că viața are-un tainic preț.